b'\n_START_ARTICLE_\nSophie Adlersparre\n_START_SECTION_\nEl\xc3\xa4m\xc3\xa4\n_START_PARAGRAPH_\nAdlersparre eli eristetty\xc3\xa4 ja suojeltua el\xc3\xa4m\xc3\xa4\xc3\xa4 ennen kuin h\xc3\xa4n kiinnostui feminismin kysymyksist\xc3\xa4. H\xc3\xa4n aloitti uransa feministin\xc3\xa4 perustaessaan lehden Tidskrift f\xc3\xb6r hemmet yhdess\xc3\xa4 Rosalie Roosin kanssa Fredrika Bremerin rahallisella avustuksella vuonna 1859. Tidskrift f\xc3\xb6r hemmet oli sivistyksellinen lehti, jossa h\xc3\xa4n kirjoitti naisten oikeuksista parempaan koulutukseen ja mahdollisuuksista hakea useampiin ammatteihin. Lehti oli toiminnassa 26 vuotta, ja Adlersparresta tuli sen johtaja vuonna 1868._NEWLINE_Adlersparre toimi nostaakseen naisten koulutuksen tasoa perustamalla kirjastoja ja iltakouluja aikuisille naisille. Vuonna 1862 h\xc3\xa4n j\xc3\xa4rjesti iltatunteja naisille ja vuonna 1863 h\xc3\xa4n perusti ty\xc3\xb6llisyystoimistoja tarjotakseen k\xc3\xb6yhille naisille t\xc3\xb6it\xc3\xa4. Vuonna 1866 Adlersparre perusti ilmaisen kirjaston naisille itseopiskelua ja laajempaa el\xc3\xa4m\xc3\xa4nkatsomusta varten._NEWLINE_Vuonna 1869 Adlersparre meni naimisiin aatelismies Axel Adlersparren kanssa, joka oli taiteilija Sofia Adlersparren veli. Sofialla oli my\xc3\xb6s vaikutusta Sophien ajatuksiin, sill\xc3\xa4 t\xc3\xa4m\xc3\xa4 oli ollut hyvin arvostettu ja lahjakas taiteilija, mutta naisia ei hyv\xc3\xa4ksytty opiskelemaan virallisesti yhdess\xc3\xa4 miesten kanssa. Sophie Adlersparre l\xc3\xa4hetti vaatimuksen parlamenttiin samana vuonna siit\xc3\xa4, ett\xc3\xa4 naiset pit\xc3\xa4isi hyv\xc3\xa4ksy\xc3\xa4 opiskelemaan miesten kanssa, ja t\xc3\xa4m\xc3\xa4 vaatimus hyv\xc3\xa4ksyttiin vuonna 1864. Vuonna 1884 Adlersparre perusti Ruotsin ensimm\xc3\xa4isen naisten yhteis\xc3\xb6n, \xe2\x80\x9dFredrika Bremer-F\xc3\xb6rbundetin\xe2\x80\x9d, jonka h\xc3\xa4n nimesi edelt\xc3\xa4j\xc3\xa4ns\xc3\xa4 Fredrika Bremerin mukaan.'